 इस भूमि दे सपुत्रें महाभारतै दे जुद्धे च बी भाग लेया हा।  फी चन्द्रगुप्त ते राजा पुरु दे श्रष्ठतम सैनकें दी सहायता च यनानियें दे छक्के छुड़ाए हे।  गुप्तकाल च हूने गी परास्त करने लेई सम्राट कुमारगुप्त गी इनें सहायता दित्ती ही।  हशंवधन दे बललै, खश, दार्वाभिसार ते त्रिगर्त दे सैनकें उसी देश देशान्तर फतह करने च मदद दिती।  मुगल काल डोगरा फौजें, अफगानिस्तान ते सरह‌्द्दी लाके च अपनी ब्हादरी दा जोहर दस्सेया।  महाराजा रणजीतसिंघ दे बेल्लै डोगरा फीजें राजा सुचेतसिंघ ते राजा गुलाबसिंघ दी कमाना च अफगानिस्तान ते सरह‌्द्दी लाके सर कीते।  इस डोगरा घरती ने राजा मालदेव, राजा अवतारदेव, मियां डीडों,राजा ध्रुवदेव, रणजीतदेव, महा. गुलाबसिंघ, राजा सुचेतसिंघ, राजा ध्यानसिंघ जनेह सूरमें पेदा कीते, जिंदी ब्हादरी दा अपने समें च डंका बजदा हा।  इस्सै धरती पर जर्नेल जोराबरसिंघ होआ जिसने अज्जै कोला सबा सौ साल पैहलें डोगरा फौजा दी जित्ता दे झंडे लदाख, स्कदू, गलगित्त ते तिब्बत तकर जाई झुलाए।  अंग्रेज़ें दे बेल्ले, दौं विश्‍वयुद्धें च डोगरा देसा दे बीर जुआनें, बदेसें च जाइयै दुश्मनें गी अपनी बीरता दे चमत्कार दस्से।  इस्सै लेई ए कठोर धरती बी, डुग्गर देसै दा सिंगार दे भगवान दा दित्ता दा इक बरदान गे ऐ।  जे डुग्गर देसा च ए करख्त धरती नईं हुन्दी तां इस भूमि गी ससारं च उप्पर चुक्कने आला एदा जौहर किंयां प्रगट हुन्दा ?  इयां गै डुग्गर देसै दियां नारियां गौर वण, सुन्दर, धीरजा आलियां, उद्‌मी ते जीवनै च निष्ठा रक्खने आलियां, शुद्ध आचार बचारै दियां न।  घरें गी लिम्बी परोलियै साफ सुथरे रक्खना, हर घरै च तुलसी, हर घरै च गौ-सेवा, तनै-मनै दी सफाई दे सरलता, बेह्‌ल्ले समे च चरखा कततना ते कन्ने कन्ने विशणपते गाना, ञाणें गी रामायण-महभारत दियां कत्थां सुनाना, कसीदे कड्‌डने ते परिवार लेई कपड़े सीना, ए ही दिनचर्या ते कम्म कड़ी दी आर्यनारी दे, अज्जै कोला चाली पंजाह बरे पैहले। 